Сярод запрошаных на мерапрыемства гасцей былі ветэраны Вялікай Айчыннай вайны Валянціна Васільеўна Зайцава і Васіль Антонавіч Глаз. У знак падзякі за подзвіг дзеці ўручылі ветэранам кветкі — чырвоныя гваздзікі — сімвал мужнасці, адвагі і перамогі. Валянціна Васільеўна і Васіль Антонавіч казалі дашкалятам, што вайна — гэта самае страшнае зло, і жадалі малым ніколі яго не зведаць. Наказвалі слухацца бацькоў, выхавацелек, у будучым старанна вучыцца. Малечы, якія па ўзросце прыходзяцца Валянціне Васільеўне і Васілю Антонавічу ўжо праўнукамі, з інтарэсам слухалі ветэранаў і з захапленнем разглядвалі іх ордэны і медалі. Дарэчы, трэці садок наведвае праўнучка Валянціны Васільеўны Зайцавай Мілана. Дзяўчынка расказала вельмі прыгожы верш, які называўся “Мая прабабуля”. А потым Міланка падбегла да сваёй бабулькі і моцна яе абняла. Гэта быў, напэўна, самы кранальны момант сустрэчы.